Răspunsul la Rezoluția Parlamentului European referitoare la o administrație transparentă, eficientă și independentă a Uniunii Europene, adoptat de Comisie la 4 octombrie 2016
1.
Rezoluție depusă în conformitate cu articolul 128 alineatul (5), articolul 123 alineatul (2) și articolul 46 alineatul (6) din Regulamentul de procedură al Parlamentului European de către Comisia pentru afaceri juridice (JURI)
2.
Numărul de referință PE: B8-0685/2016 / P8_TA-PROV(2016)0279
3.
Data adoptării rezoluției: 9 iunie 2016
4.
Obiect: dreptul administrativ european
5.
Scurtă analiză/evaluare a rezoluției și a cererilor formulate în aceasta:
Parlamentul European, după ce a reamintit că în Rezoluția sa din 15 ianuarie 2013 a formulat, în baza articolului 225 din Tratatul privind funcționarea Uniunii Europene (TFUE), solicitarea de a se adopta un regulament privind o administrație europeană transparentă, eficientă și independentă în temeiul articolului 298 din TFUE, solicitare la care Comisia nu a răspuns cu nicio propunere, invită Comisia să ia în considerare propunerea de regulament prezentată de Parlament și solicită Comisiei să prezinte o propunere legislativă care să fie inclusă în programul său de lucru pentru anul 2017.
La rezoluție este anexat un proiect de regulament care a fost redactat de un grup de lucru din cadrul Comisiei JURI, creat în 2013, și care cuprinde un set de drepturi și obligații administrative pe care Parlamentul ar dori să le vadă în vigoare.
6.
Răspunsul la solicitări și o privire de ansamblu asupra măsurilor pe care Comisia le-a luat sau urmează să le ia:
Comisia se bucură că Parlamentul European a abordat subiectul important al unei administrații transparente, eficiente și independente a Uniunii Europene. Comisia a analizat cu atenție activitatea Parlamentului în acest sens și va continua să colaboreze cu Parlamentul și cu celelalte instituții cu privire la toate opțiunile și argumentele solide legate de domeniile și modalitățile în care se poate îmbunătăți funcționarea administrației noastre.
Comisia își exprimă angajamentul de a garanta faptul că cetățenii, întreprinderile și părțile interesate pot interacționa cu o administrație deschisă, independentă și eficientă. În acest sens, Comisia și celelalte instituții și organisme au la dispoziție un set de norme orizontale consacrate care reglementează conduita lor administrativă. Acestea includ, printre altele, dispozițiile generale ale Codului bunei conduite administrative, precum și o serie de dispoziții privind Statutul funcționarilor și Regulamentul financiar, protecția datelor și accesul la documente, pentru a menționa doar câteva dintre ele. Este important ca dispozițiile existente să fie revizuite în permanență, astfel încât să reflecte orice modificări care pot apărea în timp.
De asemenea, Comisia subliniază potențialul pe care îl au serviciile de guvernare electronică de a reduce sarcina administrativă și de a mări eficiența administrațiilor publice
, precum și potențialul portalului UE privind transparența care le oferă cetățenilor accesul direct la informațiile care îi vor ajuta să fie mai bine informați și mai bine pregătiți pentru a urmări procesul decizional al UE și a participa la acesta.
Pe lângă normele și practicile orizontale aplicabile, cultura și activitatea de zi cu zi a administrației UE este ghidată de principiile bunei administrări. Aceste principii includ legalitatea și proporționalitatea, accesul la dosar și obligația de motivare, egalitatea de tratament și nediscriminarea, respectarea termenelor, dreptul de a fi ascultat și drepturile în ceea ce privește utilizarea limbilor.
Comisia analizează fiecare caz de presupusă administrare defectuoasă și va încerca să remedieze orice eroare comisă. De asemenea, Comisia se implică în mod constructiv în cadrul tuturor investigațiilor efectuate de Ombudsmanul European cu privire la activitățile sale.
Întrucât UE administrează o gamă de activități diverse, în cea mai mare parte, de înaltă specializare, administrația sa se bazează, de asemenea, pe norme sectoriale. Cetățenilor și întreprinderilor vizate de aceste activități specializate le sunt garantate drepturi administrative specifice.
Comisia nu are, în acest stadiu, convingerea că avantajele utilizării unui instrument legislativ care să codifice legislația administrativă ar fi mai mari decât costurile. Punerea în aplicare a propunerii Parlamentului nu ar însemna doar elaborarea unei noi legislații. Aceasta ar necesita, de asemenea, revizuirea unui volum considerabil de acte juridice existente ale UE. Chiar dacă este efectuată cu atenție și cu un simț al proporției, codificarea ar putea conduce la probleme de delimitare între normele generale și cele specifice – ceea ce nu ar conduce la o legislație mai clară sau la o soluționare mai ușoară a litigiilor pentru cetățenii și întreprinderile afectate.
De asemenea, aceasta ar elimina flexibilitatea necesară pentru a se adapta la nevoile specifice. Aceste provocări și dificultăți sunt confirmate, de asemenea, de propunerea de regulament a Parlamentului. În textul propunerii nu se precizează care sunt lacunele și inconsecvențele din legislația actuală și, prin urmare, nici care este justificarea pentru prezentarea unor soluții legislative orizontale ca un răspuns proporțional pentru abordarea acestora. De asemenea, în text nu se evaluează impactul concret al dispozițiilor pe care acesta le conține.
Cu toate că se consideră că textul nu aduce atingere normelor și drepturilor existente care decurg din legislația specifică a Uniunii, acesta nu prevede niciun mecanism juridic care să asigure delimitarea dintre normele generale și cele specifice. Mai degrabă, acesta pare să sugereze că ar continua să se aplice o analiză de la caz la caz. În sfârșit, se pune întrebarea cum se pot identifica activitățile administrative ale instituțiilor și organismelor care ar fi supuse noilor norme.
În loc de a se angaja într-un exercițiu de codificare extrem de complex, cu o valoare adăugată incertă, Comisia este de părere că ar trebui să continuăm să abordăm problemele concrete, acolo unde apar, să analizăm cauzele profunde ale acestora și apoi să luăm tipul de măsuri necesar.
_________
� A se vedea Planul european de acțiune privind guvernarea electronică 2016-2020 elaborat de Comisie.

